Σύμφωνα με τη διάταξη του άρθρου 25 της Σύμβασης των Βρυξελλών,
ως απόφαση, κατά την έννοια της παρούσας συμβάσεως, νοείται
κάθε απόφαση εκδιδόμενη από δικαστήριο συμβαλλόμενου κράτους,
οποιαδήποτε και αν είναι η ονομασία της, όπως απόφαση, διαταγή, διαταγή
εκτελέσεως, καθώς και ο καθορισμός της δικαστικής δαπάνης από το
γραμματέα. Στην διάταξη αυτή εμπίπτει και η δικαστική απόφαση που
διατάζει τη λήψη ασφαλιστικών μέτρων. Περαιτέρω, από το συνδυασμό
των διατάξεων 16, 24, 25, και 31 της παραπάνω Σύμβασης, η απόφαση
των ασφαλιστικών μέτρων εκτελείται και σε άλλο συμβαλλόμενο
κράτος, εκτός δηλαδή εκείνου του οποίου το Δικαστήριο εξέδωσε την
απόφαση, αφού περιβληθεί εκεί τον εκτελεστήριο τύπο, με αίτηση κάθε
ενδιαφερομένου (Κεραμεύς/Κρεμλής/Ταγαράς, ΣυμβΒρυξ, σελ. 238,
αριθ.5). Εξ άλλου, από το συνδυασμό των διατάξεων των άρθρων 27
σημείο 3 ΣυμβΒρυξ, 905 §§ 1, 2 και 3 και 323 §§ 2-5 ΚΠολΔ. προκύπτει
ότι μία από τις προϋποθέσεις για την κήρυξη αλλοδαπής δικαστικής
απόφασης ως εκτελεστής στην ελληνική επικράτεια, είναι η μη αντίθεσή
της, στο πλαίσιο των αντικειμενικών και υποκειμενικών ορίων της, προς
δεδικασμένο προερχόμενο από τελεσίδικη ημεδαπή απόφαση (βλ. σχετ. ΑΠ
1007/1982 Δ 1983, 60).
Με την κρινόμενη αίτησή της, η αιτούσα ζητεί να αναγνωρισθεί και να
κηρυχθεί εκτελεστή στην Ελλάδα η με αριθμό 7 Ο 382/01.10.2001
απόφαση του Πρωτοδικείου του Φράγκενταλ της Ομοσπονδιακής
Δημοκρατίας της Γερμανίας, η οποία αποτελεί εκτελεστό τίτλο στη χώρα
όπου εκδόθηκε και με την οποία διατάχθηκε η συντηρητική κατάσχεση
επί του συνόλου της περιουσίας του οφειλέτη της αιτούσας, Λεόντιου
Βαρδαμπετιάν του Κύρκου, κατοίκου Θεσσαλονίκης, λόγω χρηματικής
οφειλής αυτού προς την ως άνω γερμανική ανώνυμη εταιρία. Με αυτό
το περιεχόμενο, η αίτηση της αρμοδίως φέρεται για να δικασθεί από
το Δικαστήριο τούτο, στην περιφέρεια του οποίου βρίσκεται η κατοικία
του οφειλέτη της (άρθρα 16 § 5 και 32 της Σύμβασης Βρυξελλών
[ΣυμβΒρυξ]), με την προκείμενη διαδικασία της εκούσιας δικαιοδοσίας
των άρθρων 741 επ. ΚΠολΔ (άρθρο 739 και 905 ΚΠολΔ) και είναι νόμιμη,
στηριζόμενη στις διατάξεις των άρθρων 905 §§ 2 και 3 σε συνδυασμό (α)
με το άρθρο 323 §§ 2-5 ΚΠολΔ και (β) με τις διατάξεις των άρθρων 25 επ.
της Συμβάσεως των Βρυξελλών 1968 «για τη διεθνή δικαιοδοσία και την
εκτέλεση αποφάσεων σε αστικές και εμπορικές υποθέσεις», που κυρώθηκε
από την Ελλάδα με το 1ο άρθρο του ν. 1814/1988 και ισχύει από την
1η-4-1989 (βλ. την, από 20-2/3-3-1989, ανακοίνωση ΥΠ.ΕΞ, ΚΝοΒ 1989,
225).
Επομένως, πρέπει να ερευνηθεί περαιτέρω κατ’ ουσίαν, αφού δεν είναι
υποχρεωτική η κλήτευση του καθ' ού η εκτέλεση στην παρούσα δίκη
(ΑΠ 646/1975 ΝοΒ 24, 50, ΕφΘες 567/1983 Αρμ. 38, 474), δεδομένου
ότι η αιτούσα έχει νομοτύπως διορίσει πληρεξούσιο και αντίκλητο της
τον, αναφερόμενο στην αρχή της παρούσας ως παριστάμενο, δικηγόρο
Γαβριήλ Κερμανίδη του Διογένη, κάτοικο Θεσσαλονίκης, Βασ. Ηρακλείου
26, σύμφωνα με τη διάταξη του άρθρου 33 εδ. γ΄ ΣυμβΒρυξ (βλ.
το προσκομιζόμενο και επικαλούμενο, συνταγμένο στην γερμανική,
πρωτότυπο, με συνημμένη επικυρωμένη επίσημη μετάφραση από τη
γερμανική, πληρεξούσιο του Δ.Σ. της αιτούσας).
Από όλα τα προσκομιζόμενα έγγραφα, αποδείχθηκαν τα εξής πραγματικά
περιστατικά: Δυνάμει της με αριθμό 7 Ο 382/01.10.2001 οριστικής
απόφασης του Πρωτοδικείου του Φράγκενταλ της Ομοσπονδιακής
Δημοκρατίας της Γερμανίας, η οποία εκδόθηκε μετά από την από
24.9.2001 αίτηση συντηρητικής κατάσχεσης της εδώ αιτούσας, χωρίς
προφορική συζήτηση λόγω του κατεπείγοντος χαρακτήρα αυτής (βλ.
άρθρα 921 και 922 γερμανικού Κώδικα Πολιτικής Δικονομίας), διατάχθηκε
η συντηρητική κατάσχεση επί του συνόλου της περιουσίας του οφειλέτη
αυτής, Λεόντιου Βαρδαμπετιάν του Κύρκου, τότε κατοίκου Γερμανίας
[Ludwigshafener Strasse 20, 67227 Frankenthal (Pfalz)] και, κατά
τον χρόνο έκδοσης της απόφασης, προσωρινώς κρατούμενου των
φυλακών Φράνκενταλ, λόγω απαίτησης αποζημίωσης της ως άνω
γερμανικής ανώνυμης εταιρίας, συνολικού ύψους 303.102,19 γερμανικών
μάρκων ή 155.665,10 ευρώ. Η ως άνω απόφαση είναι εκτελεστή
κατά το δίκαιο του τόπου εκδόσεως της (βλ. την ως άνω απόφαση,
προσκομιζόμενη σε επικυρωμένη ακριβή μετάφραση από τη γερμανική
στην ελληνική γλώσσα, η οποία φέρει τον εκτελεστήριο τύπο στο τέλος
του κειμένου της, σύμφωνα με τα (επίσης προσκομιζόμενα σε ακριβή
επικυρωμένη μετάφραση) άρθρα 724 και 725 του γερμανικού Κώδικα
Πολιτικής Δικονομίας), ο, δε, καθ' ού η αίτηση, έλαβε γνώση της αίτησης
συντηρητικής κατάσχεσης και της ως άνω απόφασης του αλλοδαπού
δικαστηρίου (βλ. την σχετική επισημείωση στο τέλος της αποφάσεως,
ότι δηλ. αυτή επιδόθηκε στον καθ' ού στις 11.10.2001. καθώς και την,
με ίδια ήμερο χρόνο λογία, σε επικυρωμένη ακριβή μετάφραση από τη
γερμανική στην ελληνική γλώσσα, προσκομιζόμενη πράξη επίδοσης στον
καθ’ ού) και δεν στερήθηκε του δικαιώματος υπεράσπισης του, αφού είχε
το δικαίωμα να ασκήσει ένδικο βοήθημα κατά της ως άνω αποφάσεως (βλ.
την ως άνω αλλοδαπή απόφαση και τα 921 και 922 άρθρα του γερμανικού
Κώδικα Πολιτικής Δικονομίας). Εξ άλλου, κατ' άρθρο 678 § 1 ΚΠολΔ,
(στη διαδικασία των ασφαλιστικών μέτρων) επιτρέπεται η συζήτηση
και χωρίς κλήτευση του καθ' ού (ΜΠρΙωαν 349/80 Αρμ 1984, 46). Από
τα ανωτέρω προκύπτει ότι πληρούνται οι όροι των προαναφερομένων
διατάξεων για την κήρυξη της εν λόγω απόφασης ως εκτελεστής και στην
Ελλάδα, εφ' όσον: α) όπως προαναφέρθηκε, είναι εκτελεστή και κατά το
δίκαιο του τόπου εκδόσεως της, β) η υπόθεση υπαγόταν, σύμφωνα με
τις διατάξεις του ελληνικού δικαίου, ως εκ του τόπου κατοικίας του καθ'
ού η εκτέλεση (άρθρο 22 ΚΙΙολΔ), στη δικαιοδοσία των Δικαστηρίων της
Ομοσπονδιακής Δημοκρατίας Γερμανίας, γ) ο καθ’ ού που ηττήθηκε, δεν
στερήθηκε το δικαίωμα της υπερασπίσεως και της εν γένει συμμετοχής
στη δίκη σύμφωνα με τα προαναφερθέντα, δ) η ως άνω απόφαση δεν
αντίκειται στα χρηστά ήθη ή την ημεδαπή δημόσια τάξη. Εξ άλλου, από
το προσκομιζόμενο και με αριθμό πρωτ.11550/2002 πιστοποιητικό της
Γραμματέως του Πρωτοδικείου τούτου, προκύπτει ότι, από 1.10.2001
μέχρι την προηγουμένη της συζήτησης, δεν εκδόθηκε απόφαση ημεδαπού
Δικαστηρίου για την ίδια υπόθεση μεταξύ των ίδιων διαδίκων, έχει, δε,
κατατεθεί ενώπιον του Δικαστηρίου τούτου (διαδικασία ασφαλιστικών
μέτρων), η με αριθμό κατάθεσης 38243/6.11.2001 αίτηση συντηρητικής
κατάσχεσης της αιτούσας γερμανικής εταιρίας κατά του οφειλέτη της,
Λεοντίου Βαρδαμπετιάν και της Σαμπίνε, συζύγου Λ. Βαρδαμπετιάν, η
οποία δεν έχει συζητηθεί μέχρι την ημέρα συζητήσεως της παρούσας
υπόθεσης (βλ. την σχετική Υπηρεσιακή Βεβαίωση της Γραμματέως του
τμήματος ασφαλιστικών μέτρων του Πρωτοδικείου τούτου) και, επομένως,
δεν υπάρχει απόφαση ημεδαπού δικαστηρίου που να εκδόθηκε στην ίδια
υπόθεση και να αποτελεί δεδικασμένο (έστω και προσωρινό, αφού και η
αλλοδαπή απόφαση διατάσσει ασφαλιστικό μέτρο) μεταξύ της αιτούσας
και του οφειλέτη αυτής. Επομένως, αφού δεν υπάρχει λόγος, ο οποίος ν’
αποκλείει την κήρυξη της ανωτέρω εκτελεστής απόφασης του αλλοδαπού
δικαστηρίου ως εκτελεστής και στην Ελλάδα, πρέπει η κρινόμενη αίτηση
να γίνει δεκτή, ως ουσιαστικώς βάσιμη. Τέλος, το αίτημα της αιτούσας για
την επιβολή των δικαστικών εξόδων της σε βάρος του οφειλέτη αυτής,
πρέπει να απορριφθεί, γιατί η αίτηση έχει υποβληθεί προς το συμφέρον της
αιτούσας (άρθρο 746 εδ. α' ΚΠολΔ).
ΓΙΑ ΤΟΥΣ ΛΟΓΟΥΣ ΑΥΤΟΥΣ
ΔΕΧΕΤΑΙ την αίτηση.
ΚΗΡΥΣΣΕΙ εκτελεστή στην Ελλάδα την με αριθμό 7 Ο 382/01.10.2001
απόφαση του Πρωτοδικείου του Φράγκενταλ της Ομοσπονδιακής
Δημοκρατίας της Γερμανίας, δυνάμει της οποίας διατάχθηκε η
συντηρητική κατάσχεση σε βάρος του συνόλου της περιουσίας του
Λεόντιου Βαρδαμπετιάν του Κύρκου, τότε διαμένοντος στη Γερμανία
([Ludwigshafener Strasse 20, 67227 Frankenthal (Pfalz)]), κατοίκου
Θεσσαλονίκης.